text: Gylleudslip: Skurken er fundet
  30 juli 2014 kl. 07.21
  Sønderborg Kommune har nu fundet frem til kilden til det gylleudslip, der mandag betød at den populære Vemmingbund Strand blev lukket.
  Til stor overraskelse for ægteparret Kurzke, der driver landbrug i nærheden af stranden, kom udslippet fra deres gård, skriver DR Syd.
  - Min første tanke var, at det kunne ikke være fra os, siger Louise Kurzke til DR Syd.
  I går forsøgte landmandsparret sammen med kommunens miljøfolk at finde frem til lækken - men uden held.
  Ifølge Louise Kurzke er kommunens teori, at weekendens uvejr har fået en rist til at svømme over.
  - De har meldt ud, at det er et uheld, som vi ikke kan gøre for, siger hun.
  Louise Kurzke er stadig lidt overvældet efter besøget fra kommunens miljøafdeling i går.
  - Vi er jo kede af det, hvis det er vores skyld. For det er jo ikke noget, vi har gjort med vilje, og vi ved heller ikke rigtig, hvad vi skulle have gjort anderledes, siger Louise Kurzke til DR Syd.
  Nu venter ægteparret på, hvilket efterspil sagen vil få. Ifølge Louise Kurzke har kommunen oplyst, at de ikke kan få en bøde for det, men at det derimod kan ende i en retssag.
  